
Uznesenie Okresný súd Banská Bystrica v exekučnej veci oprávneného: Slovenská republika - zastúpený Ústredím práce, sociálnych vecí a rodiny, Úrad práce sociálnych vecí a rodiny Brezno, Rázusová 960, 977 01 Brezno, IČO: 30 794 536, proti povinnému: A. B., nar. XX. XX. XXXX, trvale bytom 976 63 Predajná, štátny občan SR, na vymoženie náhradného výživného a trov exekúcie, vykonávanej súdnym exekútorom JUDr. Jánom Debnárom, Exekútorský úrad Detva, so sídlom Krné 84, 962 12 Detva, pod sp. zn. C. XXX/XXXX, o návrhu oprávneného na zastavenie exekúcie, takto rozhodol: I. Súd exekúciu zastavuje. II. Súd súdnemu exekútorovi náhradu trov exekúcie nepriznáva. odôvodnenie: 1. Oprávnený podal dňa 23.12.2009 návrh na vykonanie exekúcie proti povinnému, na vymoženie náhradného výživného vo výške 597,49 eura a trov exekúcie, a to na základe vykonateľného rozhodnutia Úradu práce, sociálnych vecí a rodiny D., číslo konania XXXX/XXXXX/X/D. E. F. XX. XX. XXXX. 2. Poverením č. XXXX XXXXXX * E. F. XX. XX. XXXX Okresný súd Banská Bystrica poveril vykonaním exekúcie súdneho exekútora JUDr. Jána Debnára. 3. Dňa 22. 09. 2025 súdny exekútor predložil súdu návrh oprávneného na zastavenie exekúcie. Trovy exekúcie si súdny exekútor neuplatnil. 4. Oprávnený písomným podaním zo dňa 09.09.2025 súdu oznámil, že trvale upustil od vykonávania exekúcie, po tom, čo mu bolo doručené Upovedomenie o zastavení starej exekúcie a po uhradení trov exekúcie. 5. Podľa § 243b ods. 1 zákona č. 233/1995 Z. z. o súdnych exekútoroch a exekučnej činnosti (ďalej len "Exekučný poriadok") exekučné konania začaté pred 1. novembrom 2013 sa dokončia podľa predpisov účinných do 31. októbra 2013, ak odseky 2 a 3 neustanovujú inak. 6. Podľa § 58 ods. 1 Exekučného poriadku (v znení účinnom do 31. 10. 2013) exekúciu zastaví súd na návrh alebo aj bez návrhu. 7. Podľa § 57 ods. 1 písm. c) Exekučného poriadku (v znení účinnom do 31. 10. 2013) exekúciu súd zastaví, ak zastavenie exekúcie navrhol ten, kto navrhol jej vykonanie. 8. Len oprávnený alebo jeho právny nástupca môžu podať návrh na vykonanie exekúcie. Opakom a aj potvrdením tohto ustanovenia (§ 38 ods. 1 EP) je to, že oprávnený (jeho právny nástupca) bez
akýchkoľvek procesných prekážok môže navrhnúť zastavenie exekúcie. V takom prípade však niet procesného dôvodu, ktorý opodstatňuje pokračovanie v exekúcii. Exekúcia sa z procesných dôvodov vyjadrujúcich dispozičnú zásadu platnú aj v exekučnom konaní musí zastaviť. 9. Súd písomné podanie oprávneného zo dňa 09. 09. 2025 posúdil ako návrh na zastavenie exekúcie a preto rešpektujúc dispozičnú zásadu, súd exekúciu zastavil podľa § 57 ods. 1, písm. c) Exekučného poriadku (v znení účinnom do 31. 10. 2013). 10. Podľa 200 ods. 2 Exekučného poriadku (v znení účinnom do 31. 10. 2013) ak súd rozhodne o zastavení exekúcie, rozhodne aj o tom, kto a v akej výške platí trovy exekúcie. 11. Podľa § 203 ods. 1 Exekučného poriadku (v znení účinnom do 31. 10. 2013) ak dôjde k zastaveniu exekúcie zavinením oprávneného, súd mu môže uložiť nahradenie nevyhnutných trov exekúcie. 12. Podľa § 200 ods. 1 prvá veta Exekučného poriadku (v znení účinnom do 31. 10. 2013) trovami exekúcie sú odmena exekútora, náhrada hotových výdavkov a náhrada za stratu času pri vykonaní exekúcie (§ 196). 13. Podľa § 196 Exekučného poriadku (v znení účinnom do 31. 10. 2013) za výkon exekučnej činnosti patrí súdnemu exekútorovi odmena, náhrada hotových výdavkov a náhrada za stratu času. Ak je exekútor platiteľom dane z pridanej hodnoty podľa osobitného zákona, zvyšuje sa jeho odmena a náhrady určené podľa tohto zákona o daň z pridanej hodnoty. 14. Súd o trovách exekúcie rozhodol podľa § 200 ods. 2 Exekučného poriadku (v znení účinnom do 31. 10. 2013). Keďže súdny exekútor si trovy exekúcie neuplatnil, súd mu ich náhradu nepriznal, a tým nie sú dotknuté nároky súdneho exekútora za výkon exekučnej činnosti pred zastavením exekúcie týmto uznesením. Poučenie: Proti tomuto uzneseniu je prípustné podať sťažnosť do 15 dní od doručenia uznesenia na Okresný súd Banská Bystrica. Sťažnosť môže podať ten, v koho neprospech bolo uznesenie vydané. Sťažnosť len proti dôvodom uznesenia nie je prípustná. V sťažnosti musí byť uvedené, ktorému súdu je určená, kto ju podáva, ktorej veci sa týka, proti ktorému uzneseniu smeruje, v čom sa postup alebo uznesenie súdu považuje za nesprávne a čoho sa sťažovateľ domáha. V sťažnosti musí byť uvedená spisová značka a musí byť podpísaná. V sťažnosti možno uvádzať nové skutočnosti a dôkazy, ak je to so zreteľom na povahu a okolnosti sporu možné a účelné. Rozsah, v akom sa uznesenie napáda, môže sťažovateľ rozšíriť len do uplynutia lehoty na podanie sťažnosti. Sťažnosť treba predložiť v potrebnom počte rovnopisov s prílohami tak, aby sa jeden rovnopis s prílohami mohol založiť do súdneho spisu a aby každý ďalší subjekt dostal jeden rovnopis s prílohami. Ak sa nepredloží potrebný počet rovnopisov a príloh, súd vyhotoví kópie podania na trovy toho, kto podanie urobil. Ak podá ten, kto je na to oprávnený, včas sťažnosť, nenadobúda uznesenie právoplatnosť.

